text: Kroejere skal fjerne ulovlige kongekroner
  08 februar 2014 kl. 11.49
  Kroerne må ikke længere skilte med den danske kongekrone. Det må de syd- og sønderjyske kroejere nu rette sig efter.
  Den kongekrone, der er malet på facaden af Den Gamle Grænsekro i Christiansfeld, skal fjernes. For kroen har, ligesom landets andre kroer, ikke længere ret til at kalde sig kongeligt privilegeret. 
  Rigsarkivet har informeret landets kroer om, at kronen ikke må bruges som logo eller skiltning efter 2014.
  ?Det er noget pjat, men vi må indordne os,? siger Lars Bo Andersen, der ejer Den Gamle Grænsekro, til TV SYD.
  Kroen har været kongeligt privilegeret siden 1600-tallet. De privilegerede kroer fungerede dengang som herberger for rejsende og havde ret til at skilte med det kongelige kendetegn.
  Men det påbud, Rigsarkivet nu kommer med, er ikke nyt. Kroerne fik nemlig frataget deres kongelige privilegium i 1912. 
  Indmurede og fastsømmede kroner fra før 1912 kan undtages fra påbuddet, fordi Rigsarkivet opfatter dem som kulturminder.
  Men for kroejer Lars Bo Andersen og de fleste andre kroejere skal kronen væk.
  Bliver den ikke fjernet, er det misbrug af statens kendetegn og dermed en overtrædelse af straffeloven.
  